ཆོས་ལུགས་གང་ཡང་རུང་བ་ཉམས་སུ་ལེན་མཁན་གྱི་གང་ཟག་ཅིག་ཡིན་ན།ཆོས་ལུགས་དེ་ནི་ཚེ་འདི་དང་ཕྱི་མའི་བདེ་སྐྱིད་ཀྱི་འབྱུང་གནས་དང་།རང་དང་གཞན་ལ་ཕན་པ་སྒྲུབ་པའི་ཐབས་ལམ་མཐར་ཐུག་ཏུ་ངོས་འཛིན་གྱི་ཡོད་པ་སྨྲོས་མ་དགོས་པ་ཞིག་རེད།དེར་བརྟེན་ཆོས་ལུགས་པའི་གང་ཟག་ཅིག་ཡིན་ན།ངེས་པར་དུ་རང་གི་ཆོས་ལུགས་ཉམས་སུ་བླངས་པའི་གྲུབ་འབྲས་མིག་མཐོང་ལག་ཟིན་ཞིག་སྟོན་རྒྱུ་ཡོད་པར་བྱེད་དགོས་པ་ཡིན།ནང་པ་སངས་རྒྱས་པའི་ཆོས་ལུགས་ལ་མཚོན་ན་ཐེག་པ་གསུམ་དང་།ཐེག་པ་དགུ་དང་།ཆོས་ཀྱི་འཁོར་ལོ་རིམ་པ་གསུམ་དང་།ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཟེར་བ་སོགས་ཡོད་ཀྱང་།དེ་དག་ཐམས་ཅད་ཀྱི་མདོ་འགག་མཐར་ཐུག་པ་ནི་ཤེས་རབ་དང་སྙིང་རྗེ་གཉིས་པོ་ཁོ་ན་ལ་ཐུག་ཡོད་ཅིང་།གང་ཟག་གང་ཞིག་ལ་ཤེས་རབ་དང་སྙིང་རྗེའི་བསམ་བློ་སྔར་མེད་གསར་སྐྱེ་དང་།སྔར་ཡོད་གོང་ནས་གོང་དུ་འཕེལ་བ་ཞིག་བྱུང་བ་དེ་ལ་ཆོས་ཉམས་སུ་བླངས་པའི་གྲུབ་འབྲས་ཐོན་ཟེར་བ་ཡིན།གནད་འགག་འདི་མ་ཤེས་པའི་སྐྱེན་གྱིས་དེང་སང་ཆོས་པ་གང་མང་ཞིག་གིས་ཁོང་ཚོའི་ཉམས་ལེན་ལ་གྲུབ་འབྲས་གང་ཡང་ཐོན་གྱི་མི་འདུག་ཟེར་བ་དང་།དེའི་རྐྱེན་གྱིས་ག་ལེ་ག་ལེར་ཆོས་དང་བླ་མ་ལ་ཐེ་ཚོམ་དང་ལོག་བལྟ་བྱས་ནས་མཐར་ཚེ་འདི་ཕྱི་གཉིས་ལ་འཛིན་ས་གང་ཡང་མེད་པ་ཞིག་ཆགས་ཀྱི་ཡོད།མང་ཆེ་བ་ཞིག་གིས་ཆོས་ཀྱི་རྩ་བ་སྙིང་རྗེ་དང་བྱང་ཆུབ་ཀྱི་སེམས་ཀྱི་ཉམས་ལེན་དོར་ནས།གསང་སྔགས་ཀྱི་ཆོས་ལ་གོ་བ་ཙམ་ཡང་མ་ལོན་གོང་གསང་སྔགས་ཀྱི་ཉམས་ལེན་ལ་བརྟེན་ནས་འཕྲལ་དུ་མངོན་ཤེས་དང་རྫུ་འཕྲུལ་སོགས་ཐོབ་རྒྱུ་ལ་རེ་བ་བྱེད་པ་ནི།ཚེ་རབས་མང་པོར་སྦྱངས་པ་སྔོན་དུ་སོང་བའི་གང་ཟག་ཁྱད་པར་བ་རེ་ཡིན་ན་མ་གཏོགས།ཚེ་འདི་ཕྱི་གཉིས་ལ་གྱོང་རག་རྒྱུ་ཉག་གཅིག་ལས་མེད་པས།རང་གིས་རང་ཉིད་ཆག་སྒོ་ཆེན་པོ་ཞིག་གི་ནང་དུ་རྐང་བཙུགས་ནས་འདེད་པ་དང་གཉིས་སུ་མེད།